ช่วงวันหยุดปีใหม่ใครไม่ออกจากกทม.ก็น่าจะใช้โอกาศที่ท้องถนนว่างเป็นพิเศษ ตระเวนชิมร้านอร่อยๆที่หมายตาไว้ หลังจากที่โทรเช็คแล้วว่าร้านไม่ปิดก็มุ่งหน้าไปทันที ร้านอยู่ในซ.สุขุมวิท 14 เลี้ยวเข้ามาแล้วใจเย็นๆนะคะ ร้านอยู่ทางซ้ายมือเข้ามาจาหลังจากเข้ามานิดเดียวเท่านั้น เลี้ยวเข้ามามีที่จอดรถสะดวก ร้านเป็นบ้านสวยกลางสวน ที่นั่งมีทั้งอินดอร์และเอ๊าท์ดอร์ บรรยากาศดีมาก ยิ่งช่วงนี้อากาศเย็นเราเลยเลือกนั่งที่สวนข้างน้ำพุกันเลย ยิ่งเย็นได้ใจกันเข้าไปอีก รับเมนูมาเราก็เลือกอร่อยแบบประหยัดด้วย lunch set สองชุดสองราคา เริ่มด้วยชุด 295 เลือกพิซซ่าหรือเบอเกอร์ได้หนึ่งกับไวน์ 1 แก้ว และอีกชุด 395 เลือกได้สลัด,อาหารจานหลักและซอฟท์ดริงค์อย่างละหนึ่งเช่นกัน รออาหารไม่นานอย่างแรกก็มาถึง Nicoise Salad สลัดแบบฝรั่งเศส มีทูน่าย่างแบบสุกเฉพาะด้านนอกสไลด์กับไข่ต้ม เข้ากับสลัดมันฝรั่ง,ถั่วลันเตา,มะกอก เนื้อปลาแน่น ผักก็สดกรอบอร่อยค่ะ ตามมาด้วย Parma Ham Pizza พิซซ่าแป้งหนาแต่กรอบถาดเขื่อง โปะด้วยพามาแฮมมันๆและสับปะรดหวานฉ่ำกับพริกเม็กซิกันสด หน้าตาธรรมดาแต่อร่อยดีค่ะ จานสุดท้ายคือ Pan Seared Duck Breast, served with a Duck Rillette, Micro Herb and Mango Salad, Kirsch Jus เนื้ออกเป็ดย่างจานนี้อร่อยมากค่ะ เครื่องเคียงก็อร่อย มีเชอร์รี่สดแต่งด้วย หอมอร่อยเข้ากันจริงๆ อาหารแค่สามอย่างกินกันสองคน ตอนแรกคิดว่าจะไม่อิ่ม เจอพิซซ่าเข้าไปจอดเลยค่ะ อิ่มนิ่งเลย ราคาเบ็ดเสร็จรวมเซอร์วิสชาร์ตและแวทแล้ว 812.13 ค่ะ นับว่าคุ้มค่ากับอาหารดีๆ สถานที่สวยๆ และบริการแบบน่ารักของพนักงานในร้านจริงๆ